作者:杜甫
標題:暮春江陵送馬大卿公，恩命追赴闕下
內容:自古求忠孝，名家信有之。吾賢富才術，此道未磷緇。玉府標孤映，霜蹄去不疑。激揚音韻徹，籍甚眾多推。潘陸應同調，孫吳亦異時。北辰徵事業，南紀赴恩私。卿月升金掌，王春度玉墀。燻風行應律，湛露即歌詩。天意高難問，人情老易悲。尊前江漢闊，後會且深期。